બીજી બાજુ ઇવીએમ મશીન સામેનો ઉહાપોહ વધ્યો છે. એક મહિલા અપક્ષ ઉમેદવારે ફરિયાદ કરી છે કે તેના કુટુંબના નામો જે વોર્ડમાં નોંધાયેલા છે ત્યાં તેને ઝીરો મત મળ્યા છે. આ કેવી રીતે શક્ય બને એવો તેનો સવાલ છે. ચૂંટણીપંચે મોડે મોડ જવાબ આપ્યો છે કે એ બૂથનું મશીન ખરાબ થયું હતું. પણ જવાબ સામે સવાલ એ છે કે ઇવીએમ મશીનમાં ગરબડ થાય ત્યારે નુકસાન વિપક્ષને કેમ થાય છે? ભાજપને કેમ નુકસાન થતું નથી? બીજું લોજિક વિપક્ષ એ પણ આપે છે કે મહાપાલિકામાં ઇવીએમ મશીનો વપરાયા. તેથી ત્યાં ભાજપના મતોની ટકાવારી ઘટી, પણ ઓછી ઘટી છે. મહાપાલિકામાં 50 ટકા કરતાં ઓછું મતદાન થયું છતાં મતોનો ઘટાડો ઓછો થયો. બીજી બાજુ બેલેટ પેપર સાથે નગરપાલિકાઓમાં ચૂંટણી થઈ ત્યાં ભાજપના મતો વધારે ઘટ્યા છે. નગરપાલિકામાં સરેરાશ મતદાન 60 ટકા વધારે રહ્યું હતું અને છતાં ભાજપના મતો વધારે ઘટ્યા. વિપક્ષે ફરી એક વાર આ લોજિકના સહારે ઇવીએમ મશીન પર નિશાન તાક્યું છે.